ଭୁବନେଶ୍ୱର, ଜାନୁଆରୀ ୧୮ (ଲୋକାଲ ୱାୟାର) : ଆଭ୍ୟନ୍ତରୀଣ ଓଡିଶା ଏବଂ ଆଖପାଖ ଅଞ୍ଚଳରେ ସ୍ଥଳଭାଗରେ ସମୁଦ୍ର ପତନ ଠାରୁ ୦.୯ କିଲୋମିଟର ଉଚ୍ଚରେ ସୃଷ୍ଟି ହୋଇଥିବା ସାଇକ୍ଲୋନିକ୍ ପ୍ରବାହ ଏବେ ଦୁର୍ବଳ ହୋଇ ପଡ଼ିଥିବାରୁ ଆଗାମୀ ୨ରୁ ୩ ଦିନ ପର୍ଯ୍ୟନ୍ତ ରାଜ୍ୟର ବହୁ ଜିଲ୍ଲାରେ ରାତିର ସର୍ବନିମ୍ନ ତାପମାତ୍ରା ୩ରୁ ୪ ଡିଗ୍ରି ପର୍ଯ୍ୟନ୍ତ ହ୍ରାସ ପାଇବ ସହ ପ୍ରତ୍ୟୁଷରୁ ଘନରୁ ହାଲୁକା କୁହୁଡ଼ି ପଡ଼ିବ ବୋଲି ଆଜି ଅପରାହ୍ନରେ ଭୁବନେଶ୍ୱର ସ୍ଥିତ ଆଞ୍ଚଳିକ ପାଣିପାଗ ବିଜ୍ଞାନ କେନ୍ଦ୍ର ପକ୍ଷରୁ ଜାରି ଏକ ବୁଲେଟିନରେ କୁହାଯାଇଛି।
ବୁଲେଟିନ୍ ଅନୁସାରେ, ଆଜିଠାରୁ ଆସନ୍ତାକାଲି ସକାଳ ପର୍ଯ୍ୟନ୍ତ ମୟୂରଭଞ୍ଜ, ଭଦ୍ରକ, ବାଲେଶ୍ୱର, କେନ୍ଦ୍ରାପଡା, ଜଗତସିଂହପୁର, କଟକ, ଅନୁଗୁଳ, ବୌଦ୍ଧ, କନ୍ଧମାଳ ଓ ନୟାଗଡ଼ ଜିଲ୍ଲାର ଗୋଟିଏ କିମ୍ବା ଦୁଇଟି ସ୍ଥାନରେ ଘନ କୁହୁଡି ହେବାର ସମ୍ଭାବନା ଅଧିକ ରହିଛି।
ସେହିଭଳି ମଙ୍ଗଳବାର ଓ ବୁଧବାର ଝାରସୁଗୁଡା, ସୁନ୍ଦରଗଡ, କେନ୍ଦୁଝର,ମୟୂରଭଞ୍ଜ, ଅନୁଗୁଳ ଓ ବୌଦ୍ଧ ଜିଲ୍ଲାର ଗୋଟିଏ କିମ୍ବା ଦୁଇଟି ସ୍ଥାନରେ ଘନ କୁହୁଡି ହେବାର ସମ୍ଭାବନା ରହିଛି। ଏ ସମସ୍ତ ଜିଲ୍ଲାକୁ ୟେଲୋ ଓ୍ବାର୍ଣ୍ଣିଂ ଜାରି କରିଛି ପାଣିପାଗ ବିଭାଗ।
ଭୁବନେଶ୍ୱର, ଡିସେମ୍ବର ୨୮(ଲୋକାଲ ୱାୟାର): ଆୟ ବହିର୍ଭୂତ ସମ୍ପତ୍ତି ଠୁଳ ମାମଲାରେ ସୋମବାର ତିନି ଜଣ କୋଟିପତିଙ୍କ ଘରେ ଭିଜିଲାନ୍ସ ଚଢ଼ାଉ ହୋଇଛି ।
ବରଗଡ଼ ଜିଲ୍ଲା ଗାଇସିଲଟ ବ୍ଲକ ପଞ୍ଚାୟତ ଏକଜିକୁ୍ୟଟିଭ୍ ଅଫିସର ପାଣ୍ଡବ ନନ୍ଦଙ୍କ ଘରେ ହୋଇଥିବା ଚଢ଼ାଉରେ ତାଙ୍କର ୧ କୋଟି ୪୩ ଲକ୍ଷ ୩୦ ହଜାର ୮୨୦ ଟଙ୍କାର ସମ୍ପତ୍ତି ଥିବା ଜଣାପଡ଼ିଛି ।
ଚଢ଼ାଉ ବେଳେ ଠାବ ହୋଇଥିବା ସ୍ଥାବର ଓ ଅସ୍ଥାବର ସମ୍ପତ୍ତି ମଧ୍ୟରେ ଅଛି ଗାଇସିଲଟ ବ୍ଲକର କାଳଙ୍ଗପଲୀ ଗ୍ରାମରେ ଥିବା ଏକ ଦୁଇ ମହଲା କୋଠା (୭୪ ଲକ୍ଷ ୬୫ ହଜାର ୨୨୬ ଟଙ୍କା), ବଲାଙ୍ଗିର ଓ ବରଗଡ଼ ଜିଲ୍ଲାରେ ଥିବା ୧୨ଟି ପ୍ଲଟ ( ୩ ଲକ୍ଷ ୭୭ ହଜାର ୮ଶହ ଟଙ୍କା), ଦୁଇଟି ଦୁଇ ଚକିଆ (୧ ଲକ୍ଷ ୫୬ ହଜାର), ସୁନା ଗହଣା (୪୪ ହଜାର ୯୭୪ ଟଙ୍କା), ଘରକରଣା ସାମଗ୍ରୀ(୪ ଲକ୍ଷ ୮୮ ହଜାର ୨୧୯ ଟଙ୍କା) ଏବଂ ୩ ଲକ୍ଷ ୪୦ ହଜାର ୯୪୦ ଟଙ୍କା ଅଛି ।
ସେହିପରି ବୌଦ୍ଧ ଜିଲ୍ଲା କଣ୍ଟାମାଳ ବ୍ଲକର ସମବାୟ ସମିତି ସମ୍ପାଦକଙ୍କ ଘରେ ହୋଇଥିବା ଚଢ଼ାଉରେ ୧ କୋଟି ୯ ଲକ୍ଷ ୪୭ ହଜାର ୪୩୩ ଟଙ୍କାର ସମ୍ପତ୍ତି ଠାବ ହୋଇଛି । ଏହା ମଧ୍ୟରେ ରହିଛି କଣ୍ଟାମଳରେ ଏକ ଦୁଇ ମହଲା କୋଠା (୨୫ ଲକ୍ଷ ଟଙ୍କା), କଣ୍ଟାମାଳରେ ଅନ୍ୟ ଏକ କୋଠା (୨୦ ଲକ୍ଷ ୧୦ ହଜାର ଟଙ୍କା), କଣ୍ଟାମାଳରେ ୪ଟି ପ୍ଲଟ (୮୬ ହଜାର ୬୮୩ ଟଙ୍କା), ଦୁଇଟି ଚାରି ଚକିଆ (୧୧ ଲକ୍ଷ ୬୭ ହଜାର ୯୮୪ ଟଙ୍କା), ଦୁଇଟି ଟ୍ରାକ୍ଟର (୧୨ ଲକ୍ଷ ୩୫ ହଜାର ୧୨୫ ଟଙ୍କା), ୬ଟି ଦୁଇ ଚକିଆ (୪ ଲକ୍ଷ ୭୯ ହଜାର ୬୮୨ ଟଙ୍କା), ଏକ ଧାନ ପିଟା ମେସିନ (୧ ଲକ୍ଷ ଟଙ୍କା), ବିଭିନ୍ନ ବ୍ୟାଙ୍କରେ ଜମା (୩ ଲକ୍ଷ ୫୫ ହଜାର ଟଙ୍କା), ସୁନା ଅଳଙ୍କାର (୧୯ ଲକ୍ଷ ୯୫ ହଜାର), ଘରକରଣା ସାମଗ୍ରୀ (୨ ଲକ୍ଷ ୯୮ ହଜାର ୯୬୯ ଟଙ୍କା) ଏବଂ ୭ ଲକ୍ଷ ୧୮ ହଜାର ୫ ଶହ ଟଙ୍କା ।
କଳାହାଣ୍ଡି ଜିଲ୍ଲା ଭବାନୀପାଟଣା ବ୍ଲକ ଥୁଆପଦର ପଞ୍ଚାୟତ ପିଇଓ ବାଲେଶ୍ୱର ନାୟକଙ୍କ ଘରେ ହୋଇଥିବା ଚଢ଼ାଉରେ ୯୬ ଲକ୍ଷ ୪୭ ହଜାର ୭୯୮ ଟଙ୍କାର ସମ୍ପତ୍ତି ଠାବ ହୋଇଛି ।
ଭୁବନେଶ୍ୱର, ଡିସେମ୍ବର ୭ (ଲୋକାଲ ୱାୟାର) : ଓଡ଼ିଶାରେ ଶୀତ ବଢୁଥିବା ବେଳେ ଦକ୍ଷିଣ ଓ ପଶ୍ଚିମ ଓଡ଼ିଶାର ପ୍ରଚଣ୍ଡ ଜାଡ଼ ଅନୁଭୂତ ହେଉଛି ।
ଗତ ୨୪ ଘଣ୍ଟା ମଧ୍ୟରେ ୧୨ଟି ସହରର ସର୍ବନିମ୍ନ ତାପମାତ୍ରା ୧୪ ଡିଗ୍ରୀ ତଳକୁ ଖସିଥିବା ବେଳେ ଫୁଲବାଣୀରେ ସବୁଠାରୁ କମ୍ ୮.୫ ଡିଗ୍ରୀ ସେଲସିୟସ ତାପମାତ୍ରା ରେକର୍ଡ ହୋଇଛି ବୋଲି ଭୁବନେଶ୍ୱରସ୍ଥିତ ପାଣିପାଗ ବିଭାଗର ଆଞ୍ଚଳିକ କାର୍ଯ୍ୟାଳୟ ପକ୍ଷରୁ ସୋମବାର ସୂଚନା ଦିଆଯାଇଛି ।
ସର୍ବନିମ୍ନ ୧୪ ଡିଗ୍ରୀ ସେଲସିୟସ ତଳେ ଥିବା ୧୨ ସହର ହେଲା, ସୋନପୁର (୮.୮), ଦାରିଙ୍ଗିବାଡ଼ି (୯), ଅନୁଗୁଳ (୧୦.୬), କୋରାପୁଟ (୧୦.୬), ଭବାନୀପାଟଣା (୧୧.୬), ସୁନ୍ଦରଗଡ଼ (୧୩), ମାଲକାନଗିରି (୧୩), ବୌଦ୍ଧ (୧୩), ତାଳଚେର (୧୩.୩), ଝାରସୁଗୁଡ଼ା, (୧୩.୪) ଏବଂ ବଲାଙ୍ଗୀରରେ (୧୩.୫) ।
ସେହିଭଳି ପାରାଦୀପ, ସୋନପୁର ଏବଂ ବୌଦ୍ଧରେ ମଧ୍ୟ ଘନକୁହୁଡି ରହିଥିଲା । ପାରାଦୀପଠାରେ ଦୃଶ୍ୟମାନ ଦୂରତା ୫୦ ମିଟର ଥିବାବେଳେ ସୋନପୁର ଏବଂ ବୌଦ୍ଧ ଠାରେ ଦୃଶ୍ୟମାନ ଦୂରତା ୧୦୦ ମିଟର ରହିଥିଲା ।
ଭୁବନେଶ୍ୱର, ଡିସେମ୍ବର ୪ (ଲୋକାଲ ୱାୟାର) : ଓଡ଼ିଶାର ଅଧିକାଂଶ ସହରରେ ରାତିରେ ସର୍ବନିମ୍ନ ତାପମାତ୍ରା ଖସୁଥିବା ବେଳେ ଗତ ୨୪ ଘଣ୍ଟା ମଧ୍ୟରେ ୧୬ଟି ସହରର ସର୍ବନିମ୍ନ ତାପମାତ୍ରା ୧୫ ଡିଗ୍ରୀ ତଳକୁ ଖସିଛି ।
ସୋନପୁରରେ ସବୁଠାରୁ କମ୍ ୮.୪ ଡିଗ୍ରୀ ସେଲସିୟସ ତାପମାତ୍ରା ରେକର୍ଡ ହୋଇଛି ବୋଲି ଭୁବନେଶ୍ୱରସ୍ଥିତ ପାଣିପାଗ ବିଭାଗର ଆଞ୍ଚଳିକ କାର୍ଯ୍ୟାଳୟ ପକ୍ଷରୁ ଶୁକ୍ରବାର ସୂଚନା ଦିଆଯାଇଛି ।
ସର୍ବନିମ୍ନ ୧୫ ଡିଗ୍ରୀ ସେଲସିୟସ ତଳେ ଥିବା ୧୬ ସହର ହେଲା, ଦାରିଙ୍ଗିବାଡ଼ି (୯), ଫୁଲବାଣୀ (୧୦), ଅନୁଗୁଳ (୧୦), ଭବାନୀପାଟଣା (୧୦.୮), ଝାରସୁଗୁଡ଼ା (୧୧.୮), ତାଳଚେର (୧୨), କେନ୍ଦୁଝର (୧୨.୮), ସୁନ୍ଦରଗଡ (୧୩), ବଲାଙ୍ଗୀର (୧୩.୨), କୋରାପୁଟ (୧୩.୨), ବାରିପଦା (୧୪), ହୀରାକୁଦ (୧୪.୧), ସମ୍ବଲପୁର (୧୪.୨), ଟିଟିଲାଗଡ଼ (୧୪.୨) ଏବଂ ବୌଦ୍ଧ (୧୪.୫) ।
ବୌଦ୍ଧ, ମେ' ୩୧ (ଲୋକାଲ ୱାୟାର) : ରାଜ୍ୟର ବୌଦ୍ଧ ଜିଲ୍ଲା କରୋନାରୁ ମୁକ୍ତ ହୋଇଛି ବୋଲି ଶନିବାର ଜିଲ୍ଲା ପ୍ରଶାସନର ଜଣେ ଅଧିକାରୀ କହିଛନ୍ତି ।
ଏହାର କିଛି ଦିନ ପରେ ୨ ଜଣ ପଜିଟିଭ ବାହାରି ଥିଲେ । ଏକ ସପ୍ତାହ ପରେ ପୁଣି ଗୋଟିଏ ଦିନରେ ୨୮ ପଜିଟିଭ ଚିହ୍ନଟ ହୋଇଥିଲେ ।
ସମସ୍ତେ କୋଭିଡ୍ ହସ୍ପିଟାଲରେ ଚିକିତ୍ସିତ ହେଉଥିଲେ । ପ୍ରଥମେ ୫ ଜଣ ସୁସ୍ଥ ହୋଇଥିବା ବେଳେ ଶନିବାର ୨୮ ଜଣ ସୁସ୍ଥ ହୋଇଛନ୍ତି ।
ଶନିବାର ସୁସ୍ଥ ହୋଇଥିବା ସମସ୍ତ ଯୁବକଙ୍କୁ ଜିଲ୍ଲା ପ୍ରଶାସନ ପକ୍ଷରୁ କୋଭିଡ୍ କେୟାର ସେଣ୍ଟର ଠାରେ ଫୁଲତୋଡା ଦିଆଯାଇ ଅଭିନନ୍ଦନ ଜଣାଯିବା ସହିତ ସ୍ୱତନ୍ତ୍ର ଆମ୍ବୁଲାନ୍ସରେ ସେମାନଙ୍କ ଘରକୁ ପଠାଇ ଦିଆଯାଇଛି ।
ବୌଦ୍ଧ,ମାର୍ଚ୍ଚ ୦୯(ଲୋକାଲ ୱାୟାର): ବୌଦ୍ଧ ଜିଲ୍ଲାର ପୂର୍ବତନ ବିଧାୟକ ପ୍ରହଲ୍ଲାଦ ବେହେରାଙ୍କ ଆଜି ସକାଳ ୪.୩୦ମିନିଟରେ ବୁର୍ଲା ଡାକ୍ତରଖାନାରେ ପରଲୋକ ହୋଇଛି ।
ଦୀର୍ଘ ବର୍ଷ ହେବ ସେ ବାର୍ଦ୍ଧକ୍ୟଜନିତ ରୋଗରେ ପୀଡ଼ିତ ଥିଲେ। ରବିବାର ତାଙ୍କୁ ବୁର୍ଲା ଡାକ୍ତରଖାନାରେ ଭର୍ତ୍ତି କରାଯାଇଥିଲା ।
ସ୍ୱର୍ଗତ ପ୍ରହଲ୍ଲାଦ ବେହେରା ଅବିଭକ୍ତ ଫୁଲବାଣୀ ସଂରକ୍ଷିତ ନିର୍ବାଚନ ମଣ୍ଡଳୀରୁ ୧୯୭୭ ରୁ ୧୯୮୦ ପର୍ଯ୍ୟନ୍ତ ବିଧାୟକ ଥିଲେ। ଜନତା ପାର୍ଟି ତରଫରୁ ସେ ବିଧାୟକ ଭାବେ ନିର୍ବାଚିତ ହୋଇଥିଲେ ।
ବିଜୁ ବାବୁ ସାରଥୀ ଭାବେ ବେଶ ଜଣାଶୁଣା । ବିଜୁ ବାବୁ ତାଙ୍କୁ ପ୍ରଥମେ ନିଜର ଡ୍ରାଇଭର ଭାବେ ନିଯୁକ୍ତ କରିଥିଲେ। ତାହାରି ଭିତରେ ସେ ବିଜୁ ବାବୁଙ୍କର ଅତି ଘନିଷ୍ଠ ହୋଇଯାଇଥିଲେ।
ପରେ ବିଜୁ ବାବୁ ତାଙ୍କୁ ପ୍ରତ୍ୟକ୍ଷ ରାଜନୀତିରେ ସାମିଲ କରିଥିଲେ। ୧୯୭୭ରେ ଜନତା ପାର୍ଟି ଟିକେଟରେ ନିର୍ବାଚନ ଲଢ଼ି ଅବିଭକ୍ତ ଫୁଲବାଣୀ ବିଧାନସଭା ଆସନରେ ବିଜୟ ଲାଭ କରିଥିଲେ ପ୍ରହ୍ଲାଦ।
ବୌଦ୍ଧ/ସମ୍ବଲପୁର, ମାର୍ଚ୍ଚ ୫ (ଲୋକାଲ ୱାୟାର): ବୌଦ୍ଧର ଆଞ୍ଚଳିକ ପରିବହନ ବିଭାଗ ଟ୍ରାଫିକ ନିୟମ ଉଲ୍ଲଂଘନ ଅଭିଯୋଗରେ ଗୁରୁବାର ଏକ ଘରୋଇ ଯାତ୍ରୀବାହୀ ବସକୁ ୬ ଲକ୍ଷ ୭୨ ହଜାର ଟଙ୍କାର ଚାଲାଣ କାଟିଛି।
ଏଥିରେ ମୋଟର ଭେଇକେଲ୍ ବକେୟା ଟିକସ ପାଇଁ ୬ ଲକ୍ଷ ୫୪ ହଜାର ୯୪୫ ଟଙ୍କା ରହିଥିବାବେଳେ ଗାଡି ପଞ୍ଜୀକରଣ ହୋଇନଥିବାରୁ ୫ ହଜାର ଟଙ୍କା, ପରମିଟ୍ ନଥିବାରୁ ୧୦ ହଜାର, ବୀମା ନଥିବାରୁ ୨ ହଜାର ଟଙ୍କା ଓ ଅନ୍ୟ ବାବଦରେ ୫୦୦ ଟଙ୍କା ଜରିମାନା ରହିଛି।
ଅନ୍ୟପଟେ ସମ୍ବଲପୁରର ଅଇଁଠାପାଲି ଛକରେ ଟ୍ରାଫିକ୍ ଯାଞ୍ଚ ବେଳେ ଦୁଇଜଣ ନାବାଳକ ସ୍କୁଟି ଚାଳକଙ୍କ ନାଁରେ ୬୦ ହଜାର ଟଙ୍କାର ଚାଲାଣ କଟାଯାଇଛି ।
ଏମାନେ ନାବାଳକ ହୋଇଥିବାରୁ ଗାଡ଼ି ଚଳାଇବା ବାବଦରେ ୨୫ ହଜାର ଟଙ୍କା ଲେଖାଏଁ ଓ ବିନା ହେଲମେଟ ପାଇଁ ୫ହଜାର ଟଙ୍କା ଲେଖାଏଁ ଜରିମାନା ହୋଇଛି ।
ବୌଦ୍ଧ, ମାର୍ଚ୍ଚ ୦୧ (ଲୋକାଲ ୱାୟାର): ମହାନଦୀ କୂଳରେ ଅବସ୍ଥିତ ବୌଦ୍ଧ ଜିଲ୍ଲାରେ ଭରିରହିଛି ପ୍ରାକୃତିକ ସୌନ୍ଦର୍ଯ୍ୟ ସାଙ୍ଗକୁ ବହୁ ଐତିହାସିକ ପୀଠ।
ବୌଦ୍ଧ ଜିଲ୍ଲା ସଦରମହକୁମା ବୌଦ୍ଧ ସହରକୁ ରାଜଧାନୀ ଭୁବନେଶ୍ବରଠାରୁ ଦୂରତା ୨୪୦ କିଲୋମିଟର। ଏଥିପାଇଁ ଦୁଇଟି ରାସ୍ତା ରହିଛି।
୨୨୪ ନମ୍ବର ଜାତୀୟ ରାଜପଥ (ଖୋର୍ଦ୍ଧା-ବଲାଙ୍ଗିର), ଯାହା ନୟାଗଡ଼ ଓ ଚାରିଛକ ଦେଇ ବୌଦ୍ଧକୁ ଲାଗିଛି ଏବଂ ରାଜପଥ ୪୨, ଯାହା ଅନୁଗୁଳ ଦେଇ ବୌଦ୍ଧକୁ ସଂଯୋଗ କରେ ।
ସହରର ନିକଟସ୍ଥ ରେଳ ଷ୍ଟେସନ ହେଉଛି ରେଢାଖୋଲ । ରେଢାଖୋଲଠାରୁ ବୌଦ୍ଧର ଦୂରତା ୩୦ କିଲୋମିଟର, ଯାହାକୁ ଆପଣ ବସ କିମ୍ବା ଟ୍ୟାକ୍ସିରେ ଅତିକ୍ରମ କରିପାରିବେ।
ପୂର୍ବରୁ ବଉଦ ନାଁରେ ଜଣାଶୁଣା ଥିବା ବୌଦ୍ଧ ସହରରେ ଅନେକ ବୁଦ୍ଧ ମୂର୍ତ୍ତି ଦେଖିବାକୁ ମିଳିଥାଏ, ଏଥିପାଇଁ ହିଁ ଏହି ସହରର ଏପରି ନାମକରଣ ହୋଇଥିବା ଜଣାପଡେ ।
ବୌଦ୍ଧର ଉତ୍ତରରେ ମହାନଦୀ, ଦକ୍ଷିଣରେ କନ୍ଧମାଳ ଜିଲ୍ଲା, ପୂର୍ବରେ ନୟାଗଡ଼ ଓ ପଶ୍ଚିମରେ ତେଲ ନଦୀ ତଥା ସୁବର୍ଣ୍ଣପୁର ରହିଛି ।
ବୌଦ୍ଧର ଇତିହାସରୁ ଜଣାପଡେ, ଏଠାକାର ମୂଳ ଶାସକମାନେ ବାହ୍ୟଶାସକମାନଙ୍କଠାରୁ ନିଜ ରାଜ୍ୟକୁ ସୁରକ୍ଷା ଦେବାରେ ସମର୍ଥ ନଥିଲେ ।
ଏଠାକାର ପ୍ରସିଦ୍ଧ ରାଜା ଯୋଗୀନ୍ଦର ଦେବ ଦୟାଳୁ ଓ ବୁଦ୍ଧିମାନ ଥିଲେ। ତାଙ୍କ ଶାସନ କାଳରେ ରାଜ୍ୟରେ ଇଂରାଜି ପାଠ୍ୟକ୍ରମ ଆରମ୍ଭ କରିଥିଲେ । ସେ ବୌଦ୍ଧରେ ଆଧୁନିକ ଶିକ୍ଷା ଓ ସଂସ୍କୃତି କ୍ଷେତ୍ରକୁ ଅଧିକ ଧ୍ୟାନ ଦେଉଥିଲେ ।
୧୯୧୩ରେ ତାଙ୍କର ମୃତ୍ୟୁ ହେବା ପରେ ରାଜ୍ୟରେ ଅରାଜକତା ବ୍ୟାପିଥିଲା, ଯାହାକୁ ରାଜା ନାରାୟଣ ଦେବ ସଫଳତାର ସହିତ ଦମନ କରିଥିଲେ ।
ବୌଦ୍ଧ ଜିଲ୍ଲାରେ ଗ୍ରୀଷ୍ମ ଋତୁରେ ପ୍ରବଳ ଗରମ ଓ ଶୁଷ୍କ ଓ ଶୀତଦିନେ ଥଣ୍ଡା ତଥା ଶୁଷ୍କ ରହେ। ୨୦୧୧ ଜନଗଣନା ଅନୁସାରେ ବୌଦ୍ଧ ଜିଲ୍ଲାର ମୋଟ ଲୋକସଂଖ୍ୟା ୨୨୧୬୨୫।
ଜଙ୍ଗଲଜାତ ସାମଗ୍ରୀ ପାଇଁ ମଧ୍ୟ ବୌଦ୍ଧ ଜିଲ୍ଲା ପରିଚିତ। ବୌଦ୍ଧରେ ଅନେକ ଲୋକ ସୂତା ଓ ଲୁଗାବୁଣା କାର୍ଯ୍ୟରେ ନିୟୋଜିତ ଅଛନ୍ତି ।
ବୌଦ୍ଧ ଜିଲ୍ଲାରେ ଚୁଡାଖାଇ ଯାତ୍ରା, ରଥ ଯାତ୍ରା, ଲକ୍ଷ୍ମୀ ପୂଜା, ନୂଆଁଖାଇ, ଶିବରାତ୍ରି, ଦଶହରା, ଦୋଳଯାତ୍ରା, ପୁଅ ଜୁଉନ୍ତିଆ ଓ ଭାଇ ଜିଉନ୍ତିଆ ଭଳି ପର୍ବ ପାଳନ କରାଯାଏ।
ବୌଦ୍ଧଜିଲ୍ଲାର ସବୁଠାରୁ ବଡ଼ ଆକର୍ଷଣ ହେଉଛି ସାତକୋଶିଆ ଅଭୟାରଣ୍ୟ । ଏହାର କିଛି ଅଞ୍ଚଳ ଅନୁଗୁଳ ଓ ନୟାଗଡ ଜିଲ୍ଲାରେ ଥିବା ବେଳେ କିଛି ଅଞ୍ଚଳ ବୌଦ୍ଧରେ ଅଛି ।
ଇତିହାସ ଅନୁସାରେ, ସମ୍ରାଟ ଅଶୋକ କଳିଙ୍ଗ ବିଜୟ ପରେ ଧର୍ମାଶୋକରେ ପରିଣତ ହେବା ପରେ ସାତକୋଶିଆ ଗଣ୍ଡ ଦେଇ ମଗଧ ପ୍ରତ୍ୟାବର୍ତ୍ତନ କରିଥିଲେ ।
୧୯୭୬ ମସିହାରେ ସାତକୋଶିଆକୁ ଅଭୟାରଣ୍ୟ ଭାବେ ଘୋଷଣା କରାଯାଇଥିଲା। ୧୯୬୨ ମସିହାରେ ଏହା ପଦ୍ମତୋଳା ଅଭୟାରଣ୍ୟ ଓ ମହାନଦୀ ଅଭୟାରଣ୍ୟ ଭାବେ ନାମିତ ହୋଇଥିଲା ।
ଏଠାରେ ପୂର୍ବରୁ ଚାରୋଟି ଶିବ ମନ୍ଦିର ଥିବାରୁ ଏହି ପୀଠକୁ ଚାରିଶମ୍ଭୁ ପୀଠ ବୋଲି କୁହାଯାଏ । ଓଡିଶାର ପ୍ରାଚୀନ କରୁକାର୍ଯ୍ୟପୂର୍ଣ୍ଣ ମନ୍ଦିର ମଧ୍ୟରୁ ଏଠାକାର ସିଦ୍ଧେଶ୍ବର, ପଶ୍ଚିମ ସୋମୋନାଥ ଓ ନୀଳମାଧବ ଅନ୍ୟତମ।
ପୂର୍ବରୁ ଏକ ଚାଳକୁଡିଆରେ ଏଠାରେ ମାଙ୍କର ପୂଜା କରାଯାଉଥିଲା, ଏବଂ ପରେ ଜଣେ ବ୍ୟବସାୟୀଙ୍କ ସହାୟତାରେ ମନ୍ଦିର ନିର୍ମାଣ କରାଯାଇଛି ।
ମାଦଳ ପାଞ୍ଜି ଓ ଐତିହାସିକ ତଥ୍ୟକୁ ଆଧାର କରି ଗବେଷକମାନେ କହନ୍ତି ଯେ, ରାଜା ଶୋଭନଦେବଙ୍କ ସମୟରେ ଯବନ ରାଜା ରକ୍ତବାହୁ ପୁରୀ ଆକ୍ରମଣ କରିଥିଲା, ସେତେବେଳେ ଶ୍ରୀଜଗନ୍ନାଥଙ୍କୁ ଉଡ୍ରଦେଶର ଭଞ୍ଜଶାସକ ମହାପ୍ରଭୁଙ୍କୁ ଗୋପାଳି ଗ୍ରାମରେ ପାତାଳୀ କରିରଖିଥିଲେ।
ଭୁବନେଶ୍ବର, ଫେବ୍ରୁଆରି ୨୫ (ଲୋକାଲ ୱାୟାର): ଘୂର୍ଣ୍ଣିବଳୟ ପ୍ରଭାବରେ ଆଗାମୀ ଦୁଇ ଦିନ ମଧ୍ୟରେ ବିଭିନ୍ନ ଜିଲ୍ଲାରେ ବର୍ଷା ସମ୍ଭାବନା ଥିବାରୁ ଆଞ୍ଚଳିକ ପାଣିପାଗ ବିଜ୍ଞାନ କେନ୍ଦ୍ର ପକ୍ଷରୁ ମଙ୍ଗଳବାର ୟେଲୋ ୱାର୍ଣ୍ଣିଂ ଜାରି ହୋଇଛି।
ପାଣିପାଗ ବିଜ୍ଞାନ କେନ୍ଦ୍ରର ସୂଚନା ଅନୁସାରେ, ଏହି ସମୟ ମଧ୍ୟରେ କଟକ, ଖୋର୍ଦ୍ଧା, ଜଗତସିଂହପୁର, ପୁରୀ, ଯାଜପୁର, ମୟୂରଭଞ୍ଜ, ସୁନ୍ଦରଗଡ଼ ଓ ଦେବଗଡ଼ ଜିଲ୍ଲାରେ ବର୍ଷା ଆଶଙ୍କା ରହିଛି ।
ସେହିପରି ଦକ୍ଷିଣ ଉପକୂଳ ଓଡିଶା ସମେତ ସୁବର୍ଣ୍ଣପୁର, ବୌଦ୍ଧ, କନ୍ଧମାଳ, କେନ୍ଦୁଝର, ରାୟଗଡ଼ା ଓ ଢେଙ୍କାନାଳ ଜିଲ୍ଲାର କେତେକ ସ୍ଥାନରେ ଘଡଘଡି ସହ ବର୍ଷା ସାଙ୍ଗକୁ ଘଣ୍ଟାକୁ ୩୦ରୁ ୪୦ କିଲୋମିଟର ବେଗରେ ପବନ ପ୍ରବାହିତ ହେବ।
ଅନ୍ୟପଟେ ସୁନ୍ଦରଗଡ, ଅନୁଗୁଳ, ଢେଙ୍କାନାଳ, ଖୋର୍ଦ୍ଧା, ପୁରୀ, ନୟାଗଡ, କନ୍ଧମାଳ, ଜଗତସିଂହପୁର, ଗଞ୍ଜାମ, କଳାହାଣ୍ଡି ଓ ବଲାଙ୍ଗିର ଜିଲ୍ଲାରେ ଘନକୁହୁଡିର ସମ୍ଭାବନା ରହିଛି।
